Sé munur á uppsetningu texta hér að neðan og í PDF skjali gildir PDF skjalið . 287 / 2018 22. febrúar 2018 um viðurkenningu Háskólans á Akureyri ( HA ) á akademísku hæfi starfsmanna Sjúkrahússins á Akureyri ( SAk ) og veitingu akademískrar nafnbótar við Heilbrigðisvísindastofnun Háskólans á Akureyri ( HHA ) . Veiting akademískrar nafnbótar . Markmið með veitingu akademískrar nafnbótar er að styrkja og dýpka samstarf SAk ( og eftir atvikum annarra heilbrigðisstofnana á Norður - og Austurlandi ) og HA á sviði rannsókna og kennslu , með því að háskólamenntuðu starfsfólki SAk gefist færi á að sinna akademískum verkefnum í samstarfi við HA , skv. samningi á milli nafnbótarhafa og HHA , sem stuðlað geta að aukinni rannsóknavirkni í þágu háskólans og sjúkrahússins og birtingu vísindaniðurstaða í nafni beggja stofnana þ.e. HA og SAk . Háskólamenntuðu starfsfólki SAk , með aðalstarf á SAk , er heimilt að sækja um viðurkenningu HA á akademísku hæfi sínu , enda séu þeir ekki þegar ráðnir til HA í starf háskólakennara eða sérfræðings þar sem hæfisdóms er krafist . Rektor HA veitir akademískar nafnbætur við HHA að fenginni tillögu forseta heilbrigðisvísindasviðs og áliti dómnefndar HA . Nafnbót er veitt til 5 ára en fellur niður hætti starfsmaður starfi á SAk eða er ekki í aðalstarfi þar . Viðurkenning á akademísku hæfi veitir akademíska nafnbót eftir því sem mælt er fyrir um í reglum þessum . Akademískri nafnbót verður ekki jafnað til ráðningar í starf háskólakennara eða sérfræðings við HA , sbr. 17. gr. laga nr. 85 / 2008 um opinbera háskóla og grein 3.2.1.1 . skv. rammasamningi Sjúkrahússins á Akureyri og Háskólans á Akureyri . Nafnbótin veitir ekki önnur réttindi en þau sem kveðið er á um í reglum þessum og rammasamningi HA og SAk frá 10. maí 2017 . Þeir sem ráðnir eru við HA og hafa hlotið hæfisdóm geta ekki sótt um viðurkenningu á akademísku hæfi sínu samkvæmt þessum reglum . Akademísk nafnbót . Akademísk nafnbót er veitt í tengslum við HHA . Nafnbótin er veitt á grundvelli mats dómnefndar HA og tillögu til rektors frá forseta heilbrigðisvísindasviðs í kjölfar dómnefndarálits . Háskólamenntað starfsfólk SAk sem hefur öðlast viðurkenningu á akademísku hæfi og telst ótvírætt uppfylla skilyrði til að gegna lektors - , dósents - eða prófessorsstöðu , má kalla sig klínískan lektor , klínískan dósent eða klínískan prófessor . Heimilt er að veita starfsmönnum heilbrigðisstofnana , annarra en SAk , akademískar nafnbætur , sbr. 1. mgr. , enda sé gert ráð fyrir því í samstarfssamningi sem HA hefur gert við viðkomandi stofnun . Umsókn um viðurkenningu á akademísku hæfi . Sjúkrahúsið á Akureyri ( og eftir atvikum aðrar heilbrigðisstofnanir með samstarfssamning við HA ) í samráði við stefnunefnd SAk og HA kynna reglulega að unnt sé að sækja um akademíska nafnbót . Fram komi að tekið sé við umsóknum hjá skrifstofu rektors HA og hvaða reglur gildi um meðferð þeirra , m.a. að umsækjendur skuli gera grein fyrir samstarfi eða fyrirhuguðu samstarfi við HA og eftir atvikum við aðra háskóla , tiltaka samstarfsaðila , samstarfsverkefni og helstu markmið þeirra . Umsókn skal uppfylla sömu skilyrði og hverju sinni eru í gildi varðandi umsóknir um laus störf og framgang , sbr. reglur nr. 258 / 2016 um störf dómnefndar og ráðningar akademískra starfsmanna við Háskólann á Akureyri og reglur nr. 1010 / 2016 um framgang og ótímabundna ráðningu akademískra starfsmanna við Háskólann á Akureyri . Málsmeðferð . Skrifstofa rektors felur stjórnsýslu rannsókna Háskólans á Akureyri að annast meðferð umsókna og að eiga samskipti við umsækjendur og dómnefnd . Stjórnsýsla rannsókna HA sannreynir hvort umsækjandi uppfyllir skilyrði samkvæmt reglum þessum . Ef fyrir liggur að umsækjandi uppfyllir ekki akademísk hæfisskilyrði , er rektor heimilt að hafna umsókninni . Að öðrum kosti vísar stjórnsýsla rannsókna HA umsókninni til meðferðar hjá dómnefnd HA . Um mat á hæfi umsækjenda og meðferð dómnefndar og stjórnsýslu rannsókna HA á málinu að öðru leyti , gilda eftir því sem við á : Reglur fyrir Háskólann á Akureyri nr. 387 / 2009 . Reglur um störf dómnefndar og ráðningar akademískra starfsmanna við Háskólann á Akureyri nr. 258 / 2016 . Reglur um framgang og ótímabundna ráðningu akademískra starfsmanna við Háskólann á Akureyri nr. 1010 / 2016 . Þegar álit dómnefndar liggur fyrir skal forseti heilbrigðisvísindasviðs gera tillögu til rektors um hvort gefa skuli út viðurkenningu á hæfi umsækjanda og þá hvaða akademíska nafnbót skuli veita . Með tillögunni fylgi í öllum tilvikum drög samnings á milli umsækjanda og forseta heilbrigðisvísindasviðs í samráði við stefnunefnd SAk og HA , þar sem fram komi markmið samstarfs og réttindi og skyldur sem við geta átt , sbr. 1. og 5. gr. þessara reglna . Viðurkenning á akademísku hæfi gildir í fimm ár frá veitingu nafnbótar , en fellur niður láti viðkomandi af störfum við SAk eða sé þar ekki í aðalstarfi ( sama á við aðra nafnbótarhafa hjá öðrum heilbrigðisstofnununum sem HA hefur gert samstarfssamning við ) eða ef nafnbótarhafi tekur við akademísku starfi við HA . Nafnbótarþegi getur óskað eftir framlengingu á nafnbót á 5 ára fresti með staðfestingu stjórnsýslu rannsókna við HA á að skýrslu og stigamati hafi verið skilað árlega skv. 5. gr. ásamt endurnýjuðum samningi umsækjanda og forseta heilbrigðisvísindasviðs í samráði við stefnunefnd SAk og HA . Umsóknir um framgang úr lektorsnafnbót í dósentsnafnbót eða dósentsnafnbót í prófessorsnafnbót skulu teknar til umfjöllunar með sama hætti og um væri að ræða nýja umsókn . Þegar fyrir liggur viðurkenning rektors á akademísku hæfi umsækjanda gengur forseti heilbrigðisvísindasviðs HA , að höfðu samráði við stefnunefnd SAk og HA , frá samningi við viðkomandi starfsfólk SAk um þau akademísku réttindi og skyldur sem nafnbótinni fylgja , svo sem um þátttöku í kennslu og rannsóknum . Þar komi fram að hvaða verkefnum skal unnið , hverjir eru samstarfsaðilar og hver markmiðin eru með samstarfinu , að birting vísindagreina sé í nafni beggja stofnana og eftir atvikum önnur atriði , svo sem kennsla , verkefnastjórnun , aðstaða , aðgangur að gögnum og tækjum . Þá skal kveðið á um að viðkomandi starfsmaður hlíti reglum um gæðamat á störfum , eftir því sem við getur átt . Nafnbótarhafa er meðal annars skylt að skila árlegri skýrslu um störf sín ásamt stigamati fyrir 1. febrúar til stjórnsýslu rannsókna Háskólans á Akureyri . Samningurinn er til fimm ára í senn og fylgir nafnbótinni sem veitt hefur verið . Í desember ár hvert skal stjórnsýsla rannsókna HA kynna fyrir HHA og háskólaráði hverjum hefur verið veitt akademísk nafnbót á liðnu ári og árangur samstarfsins . Akademískri nafnbót fylgir ekki réttur til þess að sækja um framlög úr vísindasjóðum HA sem aðalumsækjandi en nafnbótarhafar geta verið meðumsækjendur á slíkri umsókn . Deild innan heilbrigðisvísindasviðs getur heimilað styrki úr sérstökum sjóðum í vörslu deildar , samkvæmt skipulagsskrá viðkomandi sjóðs . Um seturétt á fundum og önnur slík atriði fer eftir reglum heilbrigðisvísindasviðs HA . Gildistaka og endurskoðun . Reglur þessar , sem háskólaráð hefur sett á grundvelli laga nr. 85 / 2008 um opinbera háskóla og rammasamnings , dags. 10. maí 2017 , milli HA og SAk , öðlast þegar gildi . Reglurnar skulu endurskoðaðar fyrir lok árs 2020 í samráði við stefnunefnd SAk og HA . Háskólanum á Akureyri , 22. febrúar 2018 .